कोटा। सीमल्या पुलिस इन दिनों खासे विवादों में है। सीमल्या इलाके के कल्याणपुरा गांव में 8 मई को बालिका से ज्यादती करने के आरोपी को पुलिस गिरफ्तार नहीं कर सकी है। उसकी गिरफ्तारी के लिए बालिका के माता-पिता एसपी ऑफिस व थाने के चक्कर लगा रहे हैं। दंपती का कहना है कि आरोपी लगातार उन्हें जान से मारने की धमकी दे रहा है।
पीड़ित दंपती ने मंगलवार को भास्कर कार्यालय आकर बताया कि 8 मई की रात को वे बड़े भाई के यहां कार्यक्रम में गए थे।
घर में उनकी 12 वर्षीय बेटी अकेली थी। रात को उनकी बेटी को धीरज नायक अपने घर ले गया। वहां उसने रात में हाथ-पैर बांध दिए और मुंह को चुन्नी से बंदकर रातभर ज्यादती की। 9 मई को सुबह 4 बजे जब दंपती घर लौटे तो बाइक की आवाज सुनकर बेटी को छोड़कर भाग गया। बेटी की स्थिति खराब थी। बेटी ने धीरज की करतूत के बारे में बताया। 9 मई को सीमल्या थाने में धीरज के खिलाफ ज्यादती का मामला दर्ज कर मेडिकल भी करवाया।
तब से पुलिस ने आरोपी को गिरफ्तार नहीं किया है। 20 मई को एसपी विकास पाठक से शिकायत की, कोई सुनवाई नहीं हुई। दो दिन पहले आरोपी ने फोन करके धमकाया कि मुकदमा वापस नहीं लिया तो जान से मार दूंगा। इसकी शिकायत पुलिस को दे दी, लेकिन उसके बाद भी आरोपी गांव में खुलेआम घूम रहा है। डीएसपी खुशालसिंह ने बताया कि आरोपी की गिरफ्तारी के लिए दबिश दी, लेकिन वह नहीं मिला। जल्द ही उसे पकड़ लिया जाएगा।
hin_Deva hin_Deva hin_Deva hin_Deva